Yesu' bo' sɔɔá Zeliko, e nuu zaa gieà pɛ́ɛ yáànbhà. *
Ale' kɛɛii kwɛi, ke wélé-mɛ̀ɛ̀ ke' nuu péng bhi, ke wó nuu à leeà Zasee láà, ke e yáánpà Yesu bhà-lèè guoii, ke é à dɔn.
Sée Zasee láà àle nuu *wɛ́i kún-mɛ̀ɛ̀bòà wunmɛ̀ɛ̀a bhi le.
Kɛ́ é nuu' wo' tunɛ́á, ke bhaamɛ̀ɛ̀ kpulu kpáa ké dénggba kpɔ́yèa à lélé láà, àa nuu mɔɔà yɔ́n-á à gi tìngtíng láà àng nɛ̀, ke è à ye.
É lò- àle gi liélé bàlàa, le yílí ke' nuu bhi tia bhɔ̀ɔ̀bhàa láà, é à kun', le é yaa' à gbaan gi, ke é nù Yesu ye à giè bhi-yèa le.
Atoosiwo yílí láà e nuu à giè à tà-zààlé.
Yesu' bo' waaá à lià, le é e wunlé wala', le é wɩɩ' ye:
Zasee, bhè zinná váánlé, à-lèè ké à bhà ke n ya- tó i pe kwíle' wo tenglé le.
É à pe' kwɛi, e sɛɛ' Zasee nɛ̀, le é zinna' váánlé, le é lo' à yagói, ke à zowɛ́ɛ́ nii' daa le.
Mɛ̂ɛ páipái' wó à lò bhi-lèè ye', àng tó ké nuu wo yuun gi-zààbɔà wo:
Mɛ̂ɛ láà ya ló e ya gói wúnyóo kɛɛ-mɛ̀ɛ̀ láà à pé kwíle wà!
Kɛ́ wó àle peii kwɛi téei láà, ke Zasee ké dɔɔ gɛɛn bhà Gwilinɛ Kpáa zué, ke e à peii à nɛ̀ ye:
Gwilinɛ, bhè lɛgaa, wélé' é n gɔ̀n é, má à péé à gi piilɛ, ke án à pɛ́ɛ́n dini nu wɛ̀i-mɛ̀ɛ̀bò nɛ̀.
È gò' àle gi, án mɛ̂ɛ óó mɛ̂ɛ' à tàbhɛlɛyèa, án pɔɔn' si' à-mɛ̀ɛ̀ tà láà, án à bhɛ́igi nuà à-mɛ̀ɛ̀ nɛ̀ à sínma yisɛá.
É à pe' kwɛi, le Yesu' wɩɩ' à nɛ̀ ye:
Layè bhɛɛ' zin' wo kwíi é à bhà tenglé lɛ́ɛ.
Atoosiwo *Ablam ginɛ́ ke' zí mɛ̂ɛ é à lengá le.
Pɔɔn- à kɛɛ ke an àle pe kwɛi, àle ye:
Aatana-à zaa' niyèa mɛ̂ɛ' àng gɔ̀n, nle *bhaamɛ̀ɛ̀ gbe án nù- lúyáán tà, ke án àngle guo, ke án àng la le.